Author: Kappillani

ALLA JDAWWAL BIL-KELMA TIEGĦU
“Ġesù ħa miegħu lil Pietru u lil Ġakbu u lil Ġwanni, u tellagħhom weħidhom fuq muntanja għolja, u tbiddel quddiemhom. Ilbiesu sar abjad u jgħammex b’dija tal-għaġeb… Imbagħad ġiet sħaba u għattiethom, u minn ġos-sħaba nstama’ leħen jgħid: ‘Dan hu Ibni l-għażiż, isimgħu lilu.’”
Mill-Evanġelju skont San Mark, kapitlu 9, versi 2-3a.7
L-IMGĦAMMED JIRRIFLETTI
“Meta l-Mulej tbiddel quddiem it-tliet dixxipli, dawn semgħu l-leħen ta’ Alla l-Missier jgħidilhom biex jisimgħu lil Ibnu. Għaliex għandna nisimgħu lil Ġesù? Biex immantnu l-fidi tagħna bil-Kelma ta’ Alla. U dan hu wieħed mid-dmirijiet tan-nisrani… Jiena mistieden nisma’ lil Ġesù, u Hu juri lilu nnifsu, u bit-Trasfigurazzjoni tiegħu jistedinna nħarsu lejh. U meta nħarsu lejh inkunu qed insaffu lil għajnejna u nħejjuhom għall-ħajja ta’ dejjem.”
Papa Franġisku, Omelija, Viżta Pastorali, Parroċċa Santa Marija tat-Talb, Ruma, 16 ta’ Marzu 2014

L-IMGĦAMMED JISTAQSI LILU NNIFSU
+ X’post nagħti lil-leħen ta’ Alla fil-ħajja tiegħi?
+ Kif qed ngħixha s-sejħa li jiena għandi li nfittex lil wiċċu dejjem?
L-IMGĦAMMED JINTAFA’ QUDDIEM IL-MULEJ
Kemm hawn x’tisma’, Mulej, fid-dinja tal-lum!
Min jgħid ħaġa u min jgħid oħra.
Inħossni nitfixkel lil min għandi tabilħaqq nagħti widen.
Imma jekk Inti Dak li kull jum tgħidli xi ħaġa ġdida
għall-ġid veru tiegħi,
kif nista’ ngħejja nisimgħek?
Agħmel li ma nħalli ebda jum jgħaddi
bla ma naqra ftit il-Kelma tiegħek fil-Bibbja.
Il-kelma tiegħek hija kelma li għandha l-qawwa li ssaffi lil għajnejja biex inkun nista’ nibqa’ ffukat fuqek.
Tħallini qatt ngħejja nħares lejk.

1 ta’ Marzu 2015 MIXJA LEJN L-GĦID IL-KBIR (12) IT-TIENI ĦADD TAR-RANDAN TAS-SENA B